钦定古今图书集成/明伦汇编/家范典/第106卷 > 《汉刘熙释名》 > 《丧服》
## 钦定古今图书集成/明伦汇编/家范典/第106卷 > 《汉刘熙释名》 > 《丧服》

甥。

〈注〉姊妹之子。〈疏〉释曰：云“甥”者，舅谓姊妹之子。

《传》曰：“甥者何也？谓吾舅者。吾谓之甥，何以缌也？报之
也。”

〈疏〉释曰：发问者，《五服》未有此名，故问之。答云：“谓吾舅者，吾谓之甥。”以其父之昆弟有世叔之名，母之昆弟不可复谓之世叔，故名谓舅舅。既得别名，故谓之姊妹之子为甥，亦为别称也。云“何以缌也，报之也”者，此怪其外亲而有服，故发问也。“答曰：报之”者，甥既服舅以缌，舅亦为甥以缌也。

又

舅。

〈注〉母之兄弟。

《传》曰：“何以缌？从服也。”

〈注〉从于母而服之。〈疏〉释曰：传发问者，亦疑于外亲而有服。答“从服”者，从于母而服之。不言报者，既是母之怀抱之亲，不得言报也。